PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială 



Nr.27/150/23 aprilie 2004
RAPORT

asupra propunerii legislative pentru modificarea şi completarea Legii nr.309/2002 privind recunoaşterea şi acordarea unor drepturi persoanelor obligate de regimul comunist să-şi efectueze stagiul militar în cadrul Direcţiei Generale a Serviciului Muncii, în unităţile militare cu profil de construcţii în fostele G.A.S. (I.A.S.-uri) şi alte formaţiuni de muncă în perioada 1950-1961
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.309/2002 privind recunoaşterea şi acordarea unor drepturi persoanelor obligate de regimul comunist să-şi efectueze stagiul militar în cadrul Direcţiei Generale a Serviciului Muncii, în unităţile militare cu profil de construcţii în fostele G.A.S. (I.A.S.-uri) şi alte formaţiuni de muncă în perioada 1950-1961, trimisă cu adresa nr. P.L.-X 209 din 14 aprilie 2004.

La întocmirea prezentului raport, Comisia a avut în vedere avizul primit de la Consiliul Legislativ, punctul de vedere al Guvernului şi avizele de la următoarele comisii:
· Comisia pentru apărare, ordine publică şi siguranţă naţională
· Comisia pentru buget, finanţe şi bănci.

Propunerea legislativă are ca obiect de reglementare modificarea şi completarea Legii nr.309/2002 în sensul includerii în categoria beneficiarilor acestei legi şi a persoanelor care şi-au satisfăcut stagiul militar în unităţile militare cu profil de construcţii în fostele G.A.S. (I.A.S.-uri) şi alte formaţiuni de muncă în perioada 1950-1961.

Comisia propune Plenului respingerea iniţiativei legislative din următoarele considerente:
a) Nu se poate face o asimilare între beneficiarii prevederilor Legii nr.309/2002, care au fost consideraţi “tineri prisos de contingent” şi au efectuat stagiul miliatr doar prin muncă prestată în detaşamentele Serviciului Muncii subordonat Ministerului Construcţiilor, pe criterii de selectare şi în condiţii discriminatorii şi înjositoare, şi persoanele care şi-au efectuat stagiul militar în unităţi subordonate Ministerului Forţelor Armate, îndeplinindu-şi o îndatorire conform Constituţiei, fapt care nu presupune o reparaţie;

b) De aceea, includerea în rândul beneficiarilor dispoziţiilor Legii nr.309/2002 şi a persoanelor care şi-au satisfăcut stagiul militar în alte formaţiuni de muncă în perioada 1950-1961, ar conduce la un tratament discriminatoriu faţă de cei care au executat şi lucrări în economia naţională pe timpul efecturării stagiului militar, până în anul 1990.

c) Prin precizările nr.2784/15.07.2003 ale Casei Naţionale de Pensii şi alte drepturi de Asigurări Sociale, precizări avizate de Ministerul Muncii, Solidarităţii Sociale şi Familiei şi transmise caselor judeţene de pensii, s-a rezolvat situaţia persoanelor care-şi dovedesc cu acte efectuarea serviciului militar obligatoriu în cadrul unor formaţiuni de genul GAS, DRMC, SMT, MIC etc.
d) Introducerea probei cu martori în dovedirea calităţii de beneficiar al unei legi cu caracter reparatoriu este nerelevantă juridic, conducând la situaţii de mărturie mincinoasă, fapt confirmat de comisiile care se ocupă cu stabilirea calităţii de beneficiar a Ordonanţei Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945, din motive etnice;
e) Extinderea prevederilor legii şi asupra altor posibili beneficiari fără precizarea sursei de finanţare, încalcă dispoziţiile art.15 din Legea nr.500/2002 privind finanţele publice, cu modificările şi completările ulterioare.
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 5 aprilie 2004.
3. La lucrările comisiei au fost prezenţi 18 deputaţi, din totalul de 21 membri ai comisiei.

La dezbaterea propunerii legislative au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, d-na Ioana Nemeş – director şi d-na Constanţa Matei – şef serviciu în cadrul Casei Naţionale de Pensii şi alte drepturi de Asigurări Sociale.
4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 20 aprilie 2004, Comisia a propus respingerea propunerii legislative cu 10 voturi pentru, 3 voturi împotrivă şi o abţinere.

